Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov sa predkladá  podľa Plánu legislatívnych úloh vlády Slovenskej republiky na rok 2001.

Predmetom návrhu zákona je uvedenie do súladu predmetný zákon s ústavným zákonom, ktorým sa mení a dopĺňa Ústava Slovenskej republiky  č. 90/2001 Z. z. v znení neskorších predpisov. Zmena sa týka postavenia sudcov Ústavného súdu SR, úprava nových druhov konania pred Ústavným súdom SR a odstránenia nedostatkov, ktoré spôsobovali aplikačné problémy v praxi.

V súlade s čl. 9 ods. 1 Legislatívnych pravidiel vlády SR bol návrh zákona zaslaný na medzirezortné pripomienkové konanie všetkým ministerstvám, ústredným orgánom štátnej správy a ďalším inštitúciám.

Stanovisko bez pripomienok zaslali Ministerstvo zdravotníctva Slovenskej republiky, Ministerstvo kultúry Slovenskej republiky, Ministerstvo školstva Slovenskej republiky, Ministerstvo životného prostredia Slovenskej republiky, Ministerstvo výstavby a regionálneho rozvoja Slovenskej republiky, Ministerstvo zahraničných vecí Slovenskej republiky, Ministerstvo hospodárstva Slovenskej republiky, Ministerstvo pre správu a privatizáciu národného majetku Slovenskej republiky, Najvyšší kontrolný úrad Slovenskej republiky, Úrad geodézie, kartografie a katastra Slovenskej republiky, Správa štátnych hmotných rezerv Slovenskej republiky, Štatistický úrad Slovenskej republiky, Konfederácia odborových zväzov Slovenskej republiky, Úrad jadrového dozoru Slovenskej republiky, Úrad priemyselného vlastníctva Slovenskej republiky, Úrad pre verejné obstarávanie.

Stanovisko s pripomienkami do termínu ukončenia pripomienkového konania zaslali Ministerstvo práce, sociálnych vecí a rodiny Slovenskej republiky, Ministerstvo dopravy, pôšt a telekomunikácií Slovenskej republiky, Ministerstvo pôdohospodárstva Slovenskej republiky, Ministerstvo obrany Slovenskej republiky, Národná banka Slovenska, Generálna prokuratúra Slovenskej republiky, Úrad pre normalizáciu, metrológiu a skúšobníctvo Slovenskej republiky, Protimonopolný úrad Slovenskej republiky.
Stanovisko do termínu ukončenia pripomienkového konania nezaslal Úrad vlády Slovenskej republiky.
Pripomienky zásadného charakteru zaslali Ministerstvo financií Slovenskej republiky a Ministerstvo vnútra Slovenskej republiky.
Zásadné pripomienky Ministerstva financií Slovenskej republiky a Ministerstva vnútra Slovenskej republiky boli prerokované a rozpory odstránené.

Navrhovaná úprava je v súlade s Ústavou Slovenskej republiky ako aj s medzinárodnými zmluvami, ktorými je Slovenská republika viazaná.